Jesaya 49 | Beibele Inthaneteng | Phetolelo ya Lefase le Lefsa
49 Ntheetšeng, lena dihlakahlaka,+ le eleng hloko, lena ditšhaba tše di lego kgole.+ Jehofa o mpiditše+ go tloga ka mpeng.+ O boletše ka leina la ka go tloga ke le ka teng ga mma.+ 2 O dirile molomo wa ka gore o etše tšhoša e bogale.+ O nkhutišitše moriting+ wa seatla sa gagwe.+ O ntirile mosebe o louditšwego a iketletše nna. O nkhutišitše kgotlopong ya gagwe. 3 A re go nna: “O mohlanka wa ka, wena Isiraele,+ yoo ke tlago go bontšha botse bja ka ka wena.”+ 4 Eupša nna ka re: “Ke itapišeditše lefeela.+ Ke kgarihletše matla a ka dilong tšeo e sego tša kgonthe le tša lefeela.+ Ruri ke ahlolwa ke Jehofa+ gomme moputso wa ka o go Modimo wa ka.”+ 5 Bjale Jehofa, Yena yo a mpopilego go tloga mpeng ke le mohlanka wa gagwe,+ o mpoditše gore ke bušetše Jakobo go yena,+ e le gore Isiraele e kgoboketšwe.+ Ke tla tagafatšwa mahlong a Jehofa gomme Modimo wa ka e tla be e le matla a ka. 6 Yena a re: “Ga se ya ba taba e sa rego selo gore o be mohlanka wa ka gore o tsoše meloko ya Jakobo le go buša le bao ba šireleditšwego ba Isiraele;+ le gona ke go dirile seetša sa ditšhaba,+ e le gore phološo ya ka e fihle pheletšong ya lefase.”+ 7 Se ke seo Jehofa, Morekolodi wa Isiraele,+ Mokgethwa wa gagwe, a se boletšego a botša yo a nyaditšwego kudu,+ yena yo a hloilwego ke setšhaba,+ mohlanka wa babuši:+ “Dikgoši le dikgošana di tla bona gomme tša ema,+ di tla inama ka baka la Jehofa yo a botegago,+ yena Mokgethwa wa Isiraele, yo a go kgethago.”+ 8 Se ke seo Jehofa a se boletšego a re: “Ke go arabile+ nakong ya ge ke bontšha kgaugelo ya ka, ke go thušitše+ letšatšing la phološo; ke go šireleditše gore ke go nee o le kgwerano bathong,+ gore o tsošološe naga+ le go buša bohwa bjo bo šwalalantšwego,+ 9 o re go bagolegwa:+ ‘Etšwang!’+ go bao ba lego leswiswing,+ o re: ‘Ikutolleng!’+ Ba tla fula hleng ga ditsela, gomme mafulo a bona a tla ba ditseleng ka moka tše di sepelwago kudu.+ 10 Ba ka se swarwe ke tlala,+ ba ka se nyorwe,+ e bile ba ka se fišwe ke phišo e babolago goba go fišwa ke letšatši,+ ka gobane Yo a ba šokelago o tla ba hlahla+ a ba iša methopong ya meetse.+ 11 Ke tla dira dithaba tša ka ka moka tsela gomme ditsela tša ka ka moka tše dikgolo di tla ba morotogeng.+ 12 Bonang! Ba ba tla tla ba etšwa kgole,+ ba bona ba tla ba etšwa ka leboa+ le ka bodikela+ gomme ba ba tla ba etšwa nageng ya Sinimi.” 13 Goelelang ka lethabo, lena magodimo,+ wena lefase,+ o thabe. Anke dithaba di hlalale ka mokgoši wa lethabo,+ ka gobane Jehofa o homoditše batho ba gagwe+ gomme o šokela batho ba gagwe bao ba hlakišwago.+ 14 Eupša Tsione e duletše gore: “Jehofa o ntlogetše,+ le gona Jehofa o ntebetše.”+ 15 Na mosadi a ka lebala ngwana wa gagwe yo a amušwago moo a bilego a ka se šokelego ngwana yo a tšwago mpeng ya gagwe?+ Gaešita le ge basadi ba ba ka lebala,+ fela nna nka se go lebale.+ 16 Bonang! Ke go tlokile ka diatleng tša ka.+ Merako ya gago e dula e le ka pele ga ka.+ 17 Bana ba gago ba boile ka pela. Bona bao ba go phušolago le bao ba go šwalalanyago ba tla tšwa go wena. 18 Gaša mahlo a gago gohle o bone. Ba kgobokeditšwe ka moka ga bona.+ Ba tlile go wena. “Ke ikana ka nna yo a phelago,” o re’alo Jehofa,+ “gore o tla ba apara ka moka bjalo ka ge eka ke dikgabiši, gomme o tla ikgabiša ka bona go etša monyadiwa.+ 19 Le ge go na le mafelo a gago a šwalalantšwego le a sentšwego gomme naga ya gago e le mašope,+ le ge ga bjale o pitlagane kudu wa go hloka bodulo gomme bao ba go metšago ba le kgole,+ 20 lega go le bjalo, bana ba gago ba mohlang wa go loba+ ga gago ba tla bolela le wena o hlwaile tsebe, ba re: ‘Lefelo le le re pitlaganetše kudu.+ Re bulele sebaka gore re dule.’+ 21 Pelong ya gago o tla re: ‘Ke mang yo a mpelegetšego bana ba, ka ge ke le mosadi yo a lobilego bana e bile ke le moopa, ke le nageng e šele gomme ke le mogolegwa?+ Ge e le ba, ba godišitšwe ke mang?+ Ke tlogetšwe ke nnoši.+ Ba bona ba be ba le kae?’”+ 22 Se ke seo Mmuši Morena Jehofa a se boletšego a re: “Bonang! Ke tla emišetša ditšhaba seatla sa ka,+ merafo ka e emišetša sešupo+ sa ka. Ba tla tliša barwa ba gago ba ba kukile sehubeng, ba rwala barwedi ba gago magetleng.+ 23 Dikgoši e tla ba bahlokomedi ba gago+ gomme bahumagatšana ya ba baledi ba gago. Ba tla go khunamela ba inamišitše difahlego,+ ba latswa lerole la dinaong tša gago;+ le gona o tla tseba gore ke nna Jehofa, yoo bao ba nkholofetšego ba ka se kego ba hlabja ke dihlong.”+ 24 Na bao ba šetšego ba tšerwe ba ka amogwa mogale,+ goba na sehlopha sa mathopša a nkgwete se ka phonyokga?+ 25 Eupša se ke seo Jehofa a se boletšego a re: “Gaešita le mogale o tla amogwa sehlopha sa mathopša a gagwe+ gomme bao ba šetšego ba tšerwe ke nkgwete ba tla phonyokga.+ Yo a lwago le wena le nna ke tla lwa le yena+ gomme ke tla phološa bana ba gago.+ 26 Ke tla dira gore bao ba go hlakišago ba je nama ya bona; ba tla tagwa ke madi a bona go etša ge eka ba tagilwe ke beine e bose. Nama ka moka e tla tseba gore nna Jehofa+ ke Mophološi+ le Morekolodi+ wa gago, Modimo yo Matla wa Jakobo.”+